Document ID: 32013R0349

KOMISIJOS ĮGYVENDINIMO REGLAMENTAS (ES) Nr. 349/2013
2013 m. balandžio 17 d.
kuriuo iš dalies keičiama papildomo muito norma, taikoma produktams, išvardytiems Tarybos reglamento (EB) Nr. 673/2005, nustatančio papildomus importo muitus tam tikriems Jungtinių Amerikos Valstijų kilmės produktams, I priede
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. balandžio 25 d. Tarybos reglamentą (EB) Nr. 673/2005, nustatantį papildomus importo muitus tam tikriems Jungtinių Amerikos Valstijų kilmės produktams (1), ypač į jo 3 straipsnį,
kadangi:
(1)
Jungtinėms Valstijoms nesuderinus Tolesnio dempingo ir subsidijų kompensacijų akto (toliau - TDSKA) su PPO susitarimais nustatytais įsipareigojimais, Reglamentu (EB) Nr. 673/2005 tam tikriems importuojamiems Jungtinių Amerikos Valstijų kilmės produktams nuo 2005 m. gegužės 1 d. nustatytas papildomas 15 % ad valorem muitas. Remdamasi PPO leidimu sustabdyti nuolaidų taikymą Jungtinėms Valstijoms, Komisija kasmet derina sustabdymo lygį su pagal TDSKA tuo metu Europos Sąjungai panaikintų arba sumažintų lengvatų lygiu;
(2)
TDSKA išlaidos pastaraisiais metais, apie kuriuos turima duomenų, yra susijusios su 2012 finansiniais metais (nuo 2011 m. spalio 1 d. iki 2012 m. rugsėjo 30 d.) surinktų antidempingo ir kompensacinių muitų paskirstymu, taip pat su 2006, 2007, 2008, 2009 ir 2010 finansiniais metais surinktų antidempingo ir kompensacinių muitų papildomu 2012 m. TDSKA paskirstymu. Remiantis Jungtinių Valstijų muitinės ir sienų apsaugos tarnybos paskelbtais duomenimis, Europos Sąjungai padaryta lengvatų panaikinimo arba sumažinimo žala siekia 60 774 402 USD;
(3)
kadangi padidėjo lengvatų panaikinimo arba sumažinimo ir dėl to - sustabdymo lygis, paskutinis Reglamento (EB) Nr. 673/2005 II priedo sąraše nurodytas produktas turėtų būti įrašytas į Reglamento (EB) Nr. 673/2005 I priedo sąrašą. Tačiau Reglamento (EB) Nr. 673/2005 I priedo sąrašą papildant produktais ar juos pašalinant iš šio sąrašo neįmanoma suderinti sustabdymo lygio su panaikinimo arba sumažinimo lygiu. Todėl pagal to reglamento 3 straipsnio 1 dalies e punktą Komisija turėtų iš dalies pakeisti papildomo muito normą, kad sustabdymo lygis būtų suderintas su panaikinimo arba sumažinimo lygiu. Todėl I priede nurodyti keturi produktai turėtų likti sąraše, o papildomo importo muito norma turėtų būti pakeista - turėtų būti nustatytas 26 % muitas;
(4)
papildomas 26 % ad valorem importo muitas, taikomas I priede išvardytiems iš Jungtinių Valstijų importuojamiems produktams, per vienus metus atitinka 60 774 402 USD neviršijančią prekybos vertę;
(5)
Reglamento (EB) Nr. 673/2005 6 straipsnio 1 ir 2 dalyse numatytos tam tikros papildomo importo muito taikymo išimtys. Kadangi galimybė taikyti šias išimtis priklauso nuo atitikimo tam tikroms sąlygoms prieš įsigaliojant Reglamentui (EB) Nr. 673/2005 arba jo taikymo dieną, išimtys iš esmės negali būti taikomos importuojamam naujam produktui, šiuo reglamentu įtrauktam į I priedą. Todėl turėtų būti priimtos tam tikros nuostatos, kad šios išimtys galiotų tokiam importuojamam produktui;
(6)
kad nebūtų vengiama papildomo muito, šis įgyvendinimo reglamentas turėtų įsigalioti jo paskelbimo dieną;
(7)
šiame įgyvendinimo reglamente nustatytos priemonės atitinka Atsakomųjų prekybos veiksmų komiteto pateiktą nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 673/2005 I priedas pakeičiamas šio reglamento I priedu.
2 straipsnis
Reglamento (EB) Nr. 673/2005 II priedas pakeičiamas šio reglamento II priedu.
3 straipsnis
Reglamento (EB) Nr. 673/2005 I priede išvardytiems Jungtinių Amerikos Valstijų kilmės produktams nustatomas 26 % ad valorem muitas, papildantis taikomus muito mokesčius.
4 straipsnis
1. Produktams, kuriems prieš šio reglamento įsigaliojimo dieną buvo išduota nuo muito atleidžianti ar jį sumažinanti importo licenzija, papildomas muitas netaikomas, jeigu jie klasifikuojami priskiriant vieną iš šių KN kodų (2): 6204 62 31.
2. Produktams, kai galima įrodyti, kad jie jau pakeliui į Europos Sąjungą arba yra laikinai saugomi arba yra laisvojoje zonoje arba laisvajame sandėlyje arba jiems taikoma sąlyginio neapmokestinimo procedūra, kaip nurodyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (3), 84 straipsnio 1 dalies a punkte, šio reglamento taikymo dieną ir kurių paskirties vieta negali būti pakeista, papildomas muitas netaikomas, jeigu jie klasifikuojami priskiriant vieną iš šių KN kodų: 6204 62 31.
5 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2013 m. gegužės 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. balandžio 17 d.

Labels: 3
15
4
18